Yesusdi aupu pepu dingeda,
Yeriko mutu tapra,
‘Yerusalem mutu benkamep’ tenen,
Yesus cap,
er nyapu cap,
bisi mapbarami.
Bisi mapbaramyanen,
ati arum doramyai sida,
Betania cap,
Betfage cap,
damai banmaiya Zaitun mutu dup welepkoi taruda,
er nyapu butene neng tep pepu.
“Ortara mutu bererumdi,
ati arum doramengai ukupu wekrorerum taruda,
keledai bisam meteknge gerekra deipmanga eprerumdi,
tapu gerekdongomenga lopra,
er kum gerekra denererume.
Ametek keledai bisamda,
nimi bukra men embaramengedi,
ukupu peirameng keledai bisam dopra denererume.
Ukuprerumpa,
yuk neng epsengedi,
‘Waria tep kuprerum do?’
pepra asipetepsengopda,
ka di tamupra upepkurerume.
‘Nun nai Yesus putapmara tep,
dubeneme,’
pepkamarerume,”
Yesusdi abutene neng tep pepu.
Upepupa,
ati arum doramya neitam bereidi,
Yesusdi,
“Ukupkamare,
ange epkamrerume,”
peiputopu ayuma kupu.
Metek keledai bisam gerekeipmaiya epreidi,
bena lodoreipa,
akeledai bisam deiyo nengdi upepi.
“Ametek keledai bisam lodonmarerumada,
ware keca deiyo atep do?”
pepra asipetepi.
Asipetepipa,
sundi,
“Nun nai bo Yesus putapmara tepa,”
peprei.
Upepreiya tep,
atekmai nengdi mankaukeproipa,
sundi lopra berei.
Lopra dubanmareiyanen,
Yesus damai bereipa,
sun deiki opkal kwiripra keledai bisam bali deiki yakra deipipa,
Yesus adeiki bukudi dopra beu.
Yesusda,
Yerusalem mutu bisi keledai deiki bukra banmaupane,
amutu bulupmai neng kan-kan dinin,
ton nengdi,
‘Yesus gispal dopkup’ tenen,
sun deiki opkal kwiripra,
Yesus yanipra yankamauai yakra deipi.
Yesus bisi banmauanen,
Zaitun mutu kwererbana tep,
bisi kwangdanai beu taruda,
Yesus tep teka tenepidi,
melipra embanmai neng yumada,
Yesusdi nimi men kupmanto pel weik doramupa diramya tep,
kange deipra Allah si eremaidi,
‘Yesusda nun ila nimi deiyo ngebo Raja kunkamser’ tenen,
Allah upu lap perami neng,
menop di sekami upu dopra ila di penmai.
Ada,
Allah upu lap perami neng,
nabi neng menop di sekami upu dopra,
pepbanmaidi,
ila upu penmai.
Pepbanmai upuda ake.
“Allah er puto cap,
er si cap deiki di yanmar ngebo,
ila nimi deiyo ngebo ayanmaser Rajada,
Allah ila di makurepa,
teleppu kunkamre.
Angeboda ila mambul ngebo cadi,
‘Im deikida,
Allah tep gispal dona cap,
pio telep kuna cap,
dirine weik kudina cap,
kunkamre’ tenen,
Allah moropmepe,”
pepra ila di pepbanmai.
Aupu pepbanmaipa,
sun Farisi neng gekepidi,
Yesus tep aupu pepi.
“Kandi kan cap melipra yakanmang nengda,
aupu penmanga cadi,
aneng tep,
wenepo,”
pepi.
Upepi dinin,
Yesusdi aFarisi neng tep tamupra pepu.
“Ayakanmang nengdi dimpeptengopda,
tali akwamre gel di upu ila di pepkamenge,”
pepu.
Yesusdi aupu pepudi,
bisi banmauanen,
Yerusalem mutu ati arum doramya damai beu dingeda,
amutu dipterepudi,
bicau kupupa,
engenmaua deiki di aupu pepu.
“Uo,
sun Yerusalem mutu neitam kurum nengo,
Allah cap,
nimi cap kikiman kuna tep,
nimi lyepra telep kweipmanto keca teka tenepra kael kepmatum teptoda,
Allahdi konum lyepmasetu dinin,
sunda,
men kael kepmanto neng kurume.
Sundi Allah tep,
tapmumpa,
Allahdi,
‘Aneng kael kepnung’ tenen,
adeiyo keca konum inipmasera tep,
nimi lyemna keca men kael kepmarume.
Sunda bicaue,
amenda taruda,
sun poryankamseng nengdi,
sun ati neitamai dopmumdi,
dana-dana wipmum beilyada,
abeilya bura tara di,
co cap,
gel cap,
tu cap,
deipyakanmangepane,
beilya deiki dam kupyopda,
beilya kaplepra ati pumbon wekmengedi popkamsenge.
Dana-dana tara kalekra kunkamenga cadi,
sundi yukai men benmanto kupkamruma tep,
sun podana nengdi poptapkamsenge.
Sun popkamseng taruda,
sun wisi nesala cap,
sun nyapu yuma cap,
yan bulbul talepra tu deiki sitamasengepa,
giso colopra,
giso yung lupra benkamre.
Tonda,
sun ati doramrum gel yumada,
uruptapmengepa,
yuk-yuk dorbenkamre.
Tenpu pe ton yuma tupa men kupkamre.
Ada,
‘Allahdi anesala lyepkamne’ tenen,
go kareamseu taruda,
men kael keamrumdi mali kuruma tep,
pepsene,”
Yesusdi Yerusalem mutu nesala tep pepu.